Document ID: /roh_data/filtered/fineweb-2-filterrobots_roh.jsonl.gz/58746

En la chasa d’attempads Breitenhof a Rüti en il chantun Turitg è la protecziun civila en acziun. Là èn radund tschuncanta abitantas ed abitants testads positiv. Quai èn dapli che la mesadad. Ultra da quai èn diesch collavuraturs malsauns.
Per mantegnair il manaschi usità haja la chasa d’attempads dumandà per sustegn. Ed a quella dumonda ha il stab directiv regiunal dà suatientscha. A partir dad oz venderdi fan sis commembers da la protecziun civila servetsch en la chasa d'attempads. Els surpiglian surtut las lavurs da reparter mangiativas. Il persunal da tgira possia uschia sa concentrar sin las lavurs da la tgira medicinala. La protecziun civila resta probablamain en acziun enfin ils 3 da schaner.